O‘ZBEKISTON RESPUBLIKASI OLIY MAJLISI HUZURIDAGI AMALDAGI QONUN HUJJATLARI MONITORINGI INSTITUTI FAOLIYATINI TAShKIL ETISh TO‘G‘RISIDA

Oliy Majlis Kengashining “O‘zbekiston Respublikasi Oliy Majlisi huzuridagi Amaldagi qonun hujjatlari monitoringi institutini tashkil etish to‘g‘risida” 1996-yil 3-dekabrdagi 322-I-son qarorini bajarish yuzasidan Vazirlar Mahkamasi qaror qiladi:
 1. Oliy Majlis Kengashining 1996-yil 3-dekabrdagi 322-I-son qarori bilan O‘zbekiston Respublikasi Oliy Majlisi huzurida Amaldagi qonun hujjatlari monitoringi instituti tashkil etilganligi, uning Ustavi va xodimlari soni 21 nafardan iborat bo‘lgan (xizmat ko‘rsatuvchi xodimlardan tashqari) tuzilmasi tasdiqlanganligi ma’lumot uchun qabul qilinsin.
 Institut direktori maqomi, mehnatga haq to‘lash, maishiy, tibbiy va transport xizmati ko‘rsatish sharoitlari bo‘yicha O‘zbekiston Respublikasi Oliy Majlisi qo‘mitasining raisiga tenglashtirilsin.
 2. O‘zbekiston Respublikasi Moliya vazirligi:
 Institut binosi xarajatlariga va xodimlarga O‘zbekiston Respublikasi Oliy Majlisi Kotibiyati xodimlari uchun belgilangan tarif setkasi bo‘yicha mehnatga haq to‘lashga, bosma nashrlar chiqarishga har yili mablag‘ ajratishni nazarda tutsin;
 chet ellik mutaxassislarni kontrakt bo‘yicha ishga taklif etish, Institut xodimlarining xorijiy mamlakatlarda tajriba orttirishi, malaka oshirishi, ularning xalqaro anjumanlarda ishtirok etishi, “Internet” xalqaro tarmog‘iga va boshqa axborot tarmoqlariga ulanish hamda ulardan foydalanish, xorijiy mamlakatlar va xalqaro tashkilotlarning davriy nashrlariga obuna bo‘lish bilan bog‘liq xarajatlarga haq to‘lashga har yili belgilangan tartibda chet el valyutasida mablag‘ ajratsin;
 taqdim etilgan hisob-kitoblarga binoan binoni rekonstruksiya qilish va mukammal tuzatish, Institutni ofis mebeli bilan jihozlash, kompyuter texnikasi, dasturiy vositalar hamda bitta mikroavtobus xarid qilish uchun mablag‘ ajratsin;
 Institutga bitta yengil avtomobil xarajatlariga limit ajratsin.
 3. Toshkent shahar hokimligi Institutni Toshkent shahri, Mustaqillik maydoni, 5-uy, 3-korpusga joylashtirsin, binoni, shuningdek, unga tutash hududni rekonstruksiya qilish va tuzatishni amalga oshirsin.
 4. “Toshshaharyo‘lovchitrans” davlat uyushmasi Institutga belgilangan tartibda limit bo‘yicha yengil avtomobil ajratsin.
 5. O‘zbekiston Respublikasi Aloqa vazirligi, Vazirlar Mahkamasining Hukumat aloqasi xizmati Institutni aloqaning zarur turlari va vositalari, shu jumladan hukumat aloqasi bilan ta’minlasin.
 6. O‘zbekiston Respublikasi Tashqi ishlar vazirligi O‘zbekiston Respublikasi Oliy Majlisi huzuridagi Amaldagi qonun hujjatlari monitoringi institutiga chet mamlakatlardagi shunga o‘xshash institutlar va tashkilotlar bilan xalqaro aloqalarni amalga oshiriщda yordam ko‘rsatsin. 
 7. Vazirliklar va idoralar Institutning so‘roviga muvofiq inson huquqlari sohasidagi qonun hujjatlarini takomillashtirish masalalariga doir materiallarni taqdim etsinlar.
 8. O‘zbekiston Respublikasi Davlat matbuot qo‘mitasi:
 Amaldagi qonun hujjatlari monitoringi institutini kutubxonani butlash uchun matbuot asarlarining va kitob mahsulotining nazorat nusxalarini (1 nusxa) tekin oluvchi tashkilotlar ro‘yxatiga kiritsin;
 Institutning buyurtmanomalari bo‘yicha tahliliy-axborot va ilmiy mahsulot nashr etilishini ta’minlasin.
 9. Amaldagi qonun hujjatlari monitoringi instituti O‘zbekiston Respublikasi Prezidentining farmonlari va farmoyishlari, Vazirlar Mahkamasining qarorlari, O‘zbekiston Respublikasi vazirliklari va idoralarining normativ va yo‘riqnoma hujjatlari majburiy tartibda bir nusxadan tarqatiladigan tashkilotlar ro‘yxatiga kiritilsin.
 10. Mazkur qarorning bajarilishini nazorat qilish Bosh vazirning o‘rinbosari A. A. Azizxo‘jayev zimmasiga yuklansin.